Apirilak 4

Unión del Pueblo Navarro talde parlamentarioari atxikitako foru parlamentari Maribel García Malo andreak galdera egin du (9-18/PES-00059) Gure Sustraiak baserri-eskolarekiko hitzarmenari buruz. Hona Nafarroako Gobernuko Eskubide Sozialetako kontseilariaren erantzuna:

**(1)** Gure Sustraiak lanerako prestatzeko zentroan 20 erabiltzailerentzako tokia dago.

**(2)** Erabiltzaile bakoitzeko kostua 5.200 eurokoa da.

**(3)** Honako hau da erabiltzailearen profila:

- 18 urtetik gorakoa eta % 33ko edo gehiagoko desgaitasun graduarekin.

- Eskola-garaia amaituta.

- Desgaitasun intelektual batekin, zeina lotuta egon daitekeen beste nahasmendu batzuekin, betiere diagnosiak autonomia pertsonaleko eta funtzionaltasuneko arrazoizko gradua suposatzeko bidea emanda.

- Lanerako egokitasunari buruzko ziurtagiria dauka.

- Gaitasun fisiko eta psikologikoak dauzka lanerako prestatzeko zentroko jarduerak egiteko.

- Garapen pertsonaleko eta sozialeko eta lan arloko garapeneko itxaropenak dauzka.

**(4)** “Gure Sustraiak” Baserri-eskola lanerako prestatzeko zentroaren plantillak 9 profesional dauzka guztira.

Proposatutako ratioa da 6 erabiltzaile profesional bakoitzeko, lanaldi osoan eta zuzeneko arretarekin.

|  |  |  |  |  |
| --- | --- | --- | --- | --- |
| **PROFILA** | **ORDUAK** | **HILABETEAK** | **LANALDIA (%)** | **ORDUAK, GUZTIRA** |
| Koordinazioa eta GT | 71,83 | 12 | 50 | 862 |
| Zuzendaritza  | 14,33 | 12 | 10 | 172 |
| Psikologoa | 114,92 | 12 | 80 | 1.379 |
| Teknikaria | 143,67 | 12 | 100 | 1.724 |
| Teknikaria | 143,67 | 12 | 100 | 1.724 |
| Teknikaria | 129,25 | 12 | 90 | 1.551 |
| Lanerako prestatzeko terapeuta | 14,33 | 12 | 10 | 172 |
| Garraioa  | 35,92 | 12 | 25 | 431 |
| Zerbitzu orokorrak eta sukaldea | 14,33 | 12 | 10 | 172 |

|  |  |
| --- | --- |
| **Profesionalak, guztira**  | **9** |
| **Seihilekoko orduak, guztira** | **4.093,5** |

**(5)** “Gure Sustraiak” Baserri-eskola lanerako prestatzeko zentroak honako programa hauek eskaintzen ditu:

1. **Pertsonekin esku hartzeko arloa.**

Arlo honek hiru programa dauzka: Heziketako/lanerako prestatzeko eta lan arloko programa bat; autonomiari eta osasunari buruzko programa bat eta garapen pertsonal eta sozialeko programa bat. Programa horiek 12 tailer zehatzen bitartez garatzen dira; horietatik, 6 terapia okupazionaleko zerbitzuari dagozkio eta 5 doikuntza pertsonaleko eta sozialeko zerbitzuari.

* **Heziketako/lanerako prestatzeko eta lan arloko programa**

Modulu honen garapenean bilatuko da, besteak beste, desgaitasun intelektuala duen edo jokabide- eta portaera-arazoak dituen pertsona lanerako prestatzeko zentroaren ingurune fisikoan eta sozialean egokitzea, eta egokitze hori modu egokian gerta dadila, eta pertsona hori gauza izan dadila bertan egiten diren jarduerak barneratzeko.

Programa horren barruan, honako tailer hauek eramanen dira aurrera:

-Orientaziorako eta lanerako gaikuntza hartzeko tailerra.

-Laneko tailerra.

-Banakako ibilbideen enplegagarritasunerako tailerra.

-Laguntza emateko eta enplegua bilatzeko tailerra.

-Ingurumen heziketako tailerra eta granjako tailerra.

-Baratzeko eta lorezaintzako tailerra.

* **Autonomia funtzionalari eta osasunari buruzko programa**

Programa honek osatu nahi ditu ohitura kaltegarriei edo bestelako arrisku-faktoreei buruz egiten diren prebentzio-ekintzak, bizi-estilo osasungarriagoak sustatzera bideratutako ekintzen bitartez.

Horretarako, urtean zehar gai desberdinak lantzen dira: elikadura osasungarria, elikadura, higienea, atsedena, ariketa, aisialdi osasungarria, sexualitatearen bizipen segurua eta abar.

Halaber, prestakuntza-ekintzak eginen dira bizi-estilo osasungarriak sustatzeko.

* **Garapen pertsonal eta sozialeko programa.**

Programa honetan behar diren laguntzen maila ebaluatuko da, kasuan-kasuan, desgaitasun intelektuala duen pertsonak edo/eta jokabide- edo portaera-arazoak dituenak eguneroko bizitzaren oinarrizko jarduerak eta tresna-jarduerak egin ahal ditzan ahal den autonomia-maila handienarekin. Laguntza horiek zehazteko, ikusiko da desgaitasuna duten pertsonak nola moldatzen diren jarduera horiek egiterakoan. Honako tailer hauek eginen dira:

-Estimulazioko eta mantentze psiko-fisikoko tailerra.

-Dolu- edo krisi-egoeretarako laguntza-tailerra.

-Tailer psikosoziala.

-Autodeterminazioa eta parte-hartzea sustatzeko tailerra.

-Heziketa sexualeko tailerra.

1. **Familiako esku-hartzerako arloa.**

Programa honetan landuko da (lanerako prestatzeko zentroko profesionalekin, familiarekin eta lanerako prestatzeko zentroan artatutako pertsonekin batera) familia-harremanari eustearen garrantzia desgaitasuna edo/eta jokabide- edo portaera-arazoak dituzten pertsonek ongizate biopsikosozial egokia lor dezaten.

* **Orientabideko eta familiarekin lankidetzan jarduteko programak.**

Programa honen helburua da komunikazio eta koordinazio egokiak bermatzea lanerako prestatzeko zentroan artatutako pertsonen familiekin, lan sozial eta hezkuntzakoak desgaitasun intelektuala edo/eta jokabide- eta portaera-arazoak dituzten pertsonengan duen eragina optimizatzeko.

* **Esku-hartzerako edo familiako bitartekaritzako programak**

Programa honen bitartez prestakuntza eta informazioa emanen zaie lanerako prestatzeko zentroan dauden eta desgaitasun intelektuala edo/eta jokabide- eta portaera-arazoak dituzten pertsonen familiei, beren senideei beharrizanei buruz eta desgaitasuna duten pertsonek beren gaitasunak ahal den guztian garatzeko behar dituzten laguntzak emateko moduari buruz. Halaber, beharrezkoa balitz, desgaitasuna edo/eta jokabide- eta portaera-arazoak dituzten pertsona horien aurrerabidea zailtzen edo eragozten dituzten gatazketan esku hartuko da.

1. **Ingurumenean eta gizartean esku-hartzearen arloa.**

Programa honetan landuko da pertsona guztien gizarteko parte-hartzearen eta inklusioaren sustapena. Horretarako aukera-berdintasuna sustatzearen inguruko jarduerak eginen dira, ekintza positiboko neurriak hartuz, diskriminazio-sistemak ezabatuz eta herritarrak, oro har, sentsibilizatuz desgaitasun intelektuala edo/eta jokabide- eta portaera-arazoak dauzkaten pertsonek bizi duten egoera sozialari buruz. Honako hauek izanen dira arlo honetan aurrera eraman beharreko programak:

* **Koordinazioko eta entitateekiko harremanetarako programa.**

Programa honen bitartez desgaitasun intelektuala edo/eta jokabide- eta portaera-arazoak dauzkaten eta lanerako prestatzeko zentroan artatzen diren pertsonek erabiltzen dituzten baliabide eta zerbitzuen arteko koordinazio egokia bermatu nahi da.

* **Kanpoko laguntzaileen programak.**

Programa honetan, desgaitasun intelektuala edo/eta jokabide- eta portaera-arazoak dauzkaten eta lanerako prestatzeko zentroan artatzen diren pertsonen intereseko gai berariazkoetan adituak diren laguntzaileen bisitak antolatu eta koordinatuko dira. Honako hauek izanen dira jarduera horiek, besteak beste: ferratzea, triskilatzea, gazta egitea, eskualdeko nekazariei laguntza ematea, kirol-jarduerak, yoga eta abar.

* **Lanerako prestatzeko zentroko langileen etengabeko prestakuntzarako programa.**

Programa honen bitartez sustatuko da lanerako prestatzeko zentroko profesionalen prestakuntza, haien lan sozial eta hezkuntzakoa hobeki bete dezaten. Horretarako, langileentzako etengabeko prestakuntzako programa garatuko da. Lanerako prestatzeko zentroan detektatutako beharrizan errealei erantzunen die egin beharreko prestakuntzak.

* **Erkidegoan parte hartzeko eta esku hartzeko programa.**

Programa honen helburua izanen da desgaitasuna duten pertsonak eskualdean antolatzen diren zerbitzu edo ekitaldietara joan daitezen eta haietan parte har dezaten, haien irisgarritasuna zailtzen dituzten oztopoak kenduz edo gutxituz.

Hori guztia jakinarazten dizut Nafarroako Parlamentuko Erregelamenduaren 194. artikulua betez.

Iruñean, 2018ko martxoaren 28an.

Eskubide Sozialetako kontseilaria: Miguel Laparra Navarro